নুরুল ইসলাম হাশেমি

**মুহাম্মদ নুরুল ইসলাম হাশেমী** (জন্ম: ২৮ ডিসেম্বর ১৯২৮ - মৃত্যু: ২ জুন ২০২০) বাংলাদেশের একজন ইসলামি শিক্ষাবিদ, আলেম ও ধর্মপ্রচারক। তিনি আহলে সুন্নাত ওয়াল জামাতের সভাপতি ছিলেন। তিনি বাংলাদেশ ইসলামী ফ্রন্টের প্রেসিডিয়াম সদস্য ছিলেন। এছাড়াও বাংলাদেশ ইসলামী ছাত্র সেনা প্রতিষ্ঠায় তার ভূমিকা ছিলো। তিনি বটতল আহসানুল উলুম জামেয়া গাউসিয়া কামিল মাদ্রাসা প্রতিষ্ঠা করেছিলেন। তিনি বাংলাদেশের স্বাধীনতা যুদ্ধের পক্ষে অবস্থান করেছিলেন, এবং চট্টগ্রামের বিভিন্ন মাদ্রাসায় রাজাকারদের ক্যাম্প তৈরি করতে বাধাপ্রদান করেছিলেন। এবং তিনি চট্টগ্রাম দরবারে হাসেমিয়া আলিয়া শরীফের পীর সাহেব ছিলেন।

## জন্ম ও পরিচয়
নুরুল ইসলাম হাশেমী ১৯২৮ সালের ২৯ শে ডিসেম্বর সেই সময়ের পাঁচলাইশ থানার বর্তমানেন বায়েজিদ বোস্তামী থানার কুলগাঁও গ্রামের হাশেমী বংশের এক মুসলিম কাজি পরিবারে জন্মগ্রহণ করেন। তার পিতার নাম শাহ সুফি মুহাম্মদ আহসানুজ্জামান হাশেমী। এবং নুরুল ইসলামের মাতা ছিলো চট্টগ্রাম শাহী জামে মসজিদের খতিব আল্লামা সফিরুর রহমানের কন্যা নুরুচ্ছফা খাতুন হাশেমী। প্রচলিত আছে, এই হাশেমি বংশ মুঘল আমলে তুরস্ক থেকে এসেছে, এবং বংশের ধারা ইমাম হোসেনের বংশধরের সাথে মিলিত হয়েছে।

## শিক্ষাজীবন
নুরুল ইসলাম হাশেমী ছোট বেলায় মাত্র ৬ বছর বয়সে কুরআন শরীফ সমাপ্ত করেন। বাল্যকালে ঘরে থাকতেই উর্দু, ফারসি ও আরবি আয়ত্ত করেছিলেন। প্রাথমিক পর্যায়ের শিক্ষা সম্পন্ন করে তিনি ওয়াজেদিয়া আলিয়া মাদ্রাসায় ভর্তি হন। এই মাদ্রাসায় ১৯৪৫ সালে পঞ্চম শ্রেণীর বোর্ড পরীক্ষায় স্বর্ণপদক পেয়েছিলেন। এই মাদ্রাসা থেকেই তিনি ১৯৪৯ সালে জামাতে উলা শেষ করেন। এখানে তিনি মুসা মুজাদ্দেদীর নিকট আরবি ভাষা শিখেছিলেন।

জামাতে উলা পাশ করার পরে তিনি ওয়াজিদিয়া মাদ্রাসায় শিক্ষকতা শুরু করেন, এক বছর শিক্ষকতা করার পরে তিনি ১৯৫১ সালে ঢাকা আলিয়া মাদ্রাসায় টাইটেল ক্লাসে হাদিস বিভাগে ভর্তি হোন। এসময় তিনি সৈয়দ আমীমুল এহসান ও আবদুর রহমান কাশগরির নিকট শিক্ষা লাভ করেছেন। আমীমুল এহসান তাকে *নাইলুল মুরাম বি-আসানিদ আউস শাইখ নুরুল ইসলাম* নামে একটি সনদ প্রদান করেন। এছাড়াও তিনি মুহাম্মদ শফি ফিরিঙ্গি ও মাওলানা মমতাজউদ্দিনের নিকট জ্ঞানচর্চা করেছেন।

পাশাপাশি তিনি ঢাকা বিশ্ববিদ্যালয়ে উর্দু বিষয়ে সান্ধ্যকালীন ডিপ্লোমা কোর্স সম্পন্ন করেন। এছাড়াও তিনি জাফর আহমেদ ওসমানি, মাওলানা আজিজুর রহমান ও আন্দালীব সাদানীর নিকট বিভিন্ন বিষয় শিখেছিলেন।

## কর্মজীবন
তিনি চট্টগ্রামের ওয়াজিদিয়া আলিয়া মাদ্রাসায় শিক্ষক হিসাবে কর্মজীবন শুরু করেন। এছাড়াও তিনি পটিয়ার শাহচান্দ আউলিয়া আলিয়া মাদ্রাসা, ষোলশহরের জামেয়া আহমদিয়া সুন্নিয়া আলিয়া মাদ্রাসা, হাটহাজারীর ওদুদিয়া সুন্নিয়া মাদ্রাসাতে শিক্ষক হিসাবে কর্মরত ছিলেন। নুরুল ইসলাম ১৯৬৪ সালে একটি ইসলামি আধ্যাত্মিক শিক্ষাকেন্দ্র ও একটি মসজিদ নির্মাণ করেন। তিনি এই প্রতিষ্ঠানের পরিচালক ও পীর ছিলেন।

 

তিনি বাংলাদেশ ইসলামী ফ্রন্টের প্রেসিডিয়াম সদস্য ছিলেন। এছাড়াও তিনি আহলে সুন্নাত ওয়াল জামাতের সভাপতি, জাতীয় ঈদে মীলাদুন্নবী পর্যবেক্ষণ আহ্বায়ক কমিটির সদস্য ছিলেন। বাংলাদেশ ইসলামী ছাত্র সেনা প্রতিষ্ঠায় তার ভূমিকা ছিলো। তিনি মাজার সংস্কৃতির বিরোধিতা করতেন না। তিনি বিভিন্ন দেশ ভ্রমণসহ ৮ বার হজ্ব করেছেন। তিনি ১৯৮৯ সালে প্রথমবার সৌদি আরব সফর করেন। ১৯৯৪ সালে মার্কিন যুক্তরাষ্ট্রের সুন্নি সম্প্রদায়ের আমন্ত্রণে কয়েকটি রাজ্য ভ্রমণ ও বক্তৃতা প্রদান করেন।

তিনি তার পিতা মাওলানা কাজী মোহাম্মদ আহসানুজ্জামান হাশেমী নিকট হতে পীরের খেলাফত অর্জন করেন। 
## গ্রন্থ
নুরুল ইসলাম একজন লেখক ছিলেন, ইসলামের বিভিন্ন বিষয়ের উপর বই রচনা করেছেন।

* *নসিহাতুত তালিবিন*
* *যাদুল মুসলিমিন*
* *আকাঈদ-ই-বাতিল*
* *সত্যের আহবান*
* *আদদুররুদ দালায়িল বেকেরাহতিল জামাতি ফিন নওয়াফিল*
* *আল আরবাইন ফি মুহিম্মাতিদ দ্বীনি*
* *মিরাজুল মুমিনিন*
* *মুসলমানদের সম্বল পরহেজগারদের দিশারী*
* *ঈদে মীলাদুন্নবী সাল্লাল্লাহু আলাইহি ওয়াসাল্লাম কেনো?*
* *নুরে মোস্তফা*
* *আল্লামা এহসানুজ্জামান হাশেমী (র:) এর জীবনী গ্রন্থ* 
* *শাজরাতুজ জাহাব*
* *দোয়ার ভান্ডার*
* *তাজকেরাতুল কেরাম*
* *ওয়াজিফায়ে হাশেমীয়া।*

## মৃত্যু
নুরুল ইসলাম হাশেমী ২০২০ সালের ২ জুন মৃত্যুবরণ করেন। তাকে চট্টগ্রামস্থ বায়েজিদ থানা কুলগাঁও হাশেমী নগর নিজ বাড়িতে দরবারে হাশেমীয়া আলীয়া শরীফের কবরস্থানে দাফন করা হয়।[১০] 

## তথ্যসূত্র

বিষয়শ্রেণী:১৯২৮-এ জন্ম
বিষয়শ্রেণী:২০২০-এ মৃত্যু
বিষয়শ্রেণী:সরকারি মাদ্রাসা-ই-আলিয়া, ঢাকার প্রাক্তন শিক্ষার্থী
বিষয়শ্রেণী:বাংলাদেশের স্বাধীনতা যুদ্ধে জড়িত ব্যক্তি
বিষয়শ্রেণী:জামেয়া আহমদিয়া সুন্নিয়া কামিল মাদ্রাসার শিক্ষক
বিষয়শ্রেণী:চট্টগ্রাম জেলার ইসলামি ব্যক্তিত্ব
বিষয়শ্রেণী:সুন্নি ইসলামের পণ্ডিত
বিষয়শ্রেণী:বাংলাদেশী বিদ্যালয় ও কলেজের প্রতিষ্ঠাতা
বিষয়শ্রেণী:ওয়াজেদিয়া আলিয়া মাদ্রাসার প্রাক্তন শিক্ষার্থী
বিষয়শ্রেণী:বাংলাদেশী কুরআনের হাফেজ